Mag iyʉʉ wedurumua tagam ich khapeen nueve narr aig pachenaa oowai,
õor pom warpham magwe phʉʉr thʉnʉm jãrrta Ẽwandam i jawaag chi machnaan garmua am dʉi ijẽjẽbkham oochejim aajem.
Mag õor pom thʉnarr khʉʉnau amach dakhĩir Jesús barbaichem oophobaadee onegau i khĩirphee pochag phobaadewi i dʉi saludaa nʉmua,
“Ʉuchata jãg pʉ barbaichem” ajierram anʉm.
Mag chi machnaan garmua ich khapeen dʉi ijẽjẽbkham oobaicheewai,
—¿Pãar khan iekta ig nʉma?
ajim anʉm amag.
Magbaa mag õor pos thʉnʉm eemua ãbmua magjim anʉm:
—Maestro,
mua mʉch iewaa aibeejimgui ajim anʉm,
i mor eem beneu pod iekhapiba sĩi ichʉp wai sĩewai,
pʉrʉg warre jẽu werbamkhĩir.
Mʉg khitʉm barbaadeewain sĩi jẽkhʉt bäjä aimaajem.
Magbaademua sĩi isaphun bau aadem dʉi thet khierrpa kũkũerr khabaademua phithierrii aadeejemgui ajim anʉm.
Mag bar nʉmua warag nem dau aauga pabaademgui ajim anʉm.
Mua pʉ khapeenag jaaujim,
amag mʉch chaai mor eem ben warre jẽupʉimkhĩir.
Pari ni ãbmuajã podbajim a jaaumajim aajem.
Magbaawai Jesuu ich khapeenagta magjim anaabá:
—Pãrau chan jãg chaai Ẽwandamau monaaupʉijujã khĩirjubata nʉm.
Pãrau jãg Ẽwandam jua theeg simjã khĩirjubamjo nʉm,
¿ich jãgta sĩi mua ãwat chitaju aai chirʉ́ pãrau oowai?
ajim anʉm.
¿Khan atchata pãrau mʉ pãach dʉi chitapim ig nʉma ajim anʉm,
ajapcha ʉkhaag?
Magnaa,
Mag chaai mʉ aig aipidut ajim anaabá amag.
Magbaawai chadcha chi chaai i aig aibeejierram aajem.
Mag aipierrwai,
chi chaai mor ee mag chi mepeer simua Jesús khĩir eerpa athaawai,
sĩi eeupemjo ich beneu barbaademua warre jẽkhʉt bäjä aimajim anʉm.
Mag bäjä aimaa sĩi parhooba bʉ thʉthʉg khabaadem dʉi ipegchoo isaphun bau aadejim anaabá.
Ich dakhĩir magbaadeewaita Jesuu chi ayag,
—¿Pʉ chaai jãg beneu barbaaderr ya dʉrrʉʉ sĩwi?
ajim anʉm.
Magbaa chi ayau,
—Jãan ich bʉ̃rʉʉ khitʉwe ich jãg baarjemgui ajim anʉm.
Khar chará jãg barbaademua chi meperau õtdau eejã barpʉinaa do eejã barpäaijemgui ajim anʉm,
i thõopäaig.
Maagjeewaita mua pʉrʉg chaigpa chirʉmgui ajim anʉm.
Pua ʉu i monaaupʉiju aai chirʉm khai,
maar dau aug khaugwi mʉ chaai monaaubapʉi ajim anʉm irig.
Magbaawai Jesuu irig,
—¿Jãgwi mag pua mʉrʉg “ʉu i monaaupʉiju aai chirʉm khai” a sĩwi?
ajim anʉm.
Ar Ẽwandam gaaita ʉkha nʉm khʉʉn ithee chan bʉ̃ʉrjã phithurm nem chukhum.
Maagwai puajã chadcha thãraucha ʉkhamʉn,
pʉ chaaijã monaaubajup ajim anʉm irig.
Magbaa chi ayau,
—Muan chadcha ʉkha chirʉmgui ajim anʉm.
Mamʉ pua mʉch chaai monaauju khĩirjugta ʉ̃rcha mʉrʉg khĩirjupibá ajim anʉm,
warag Ẽwandamag ʉkhaag.
Mag nʉm ee Jesuu oowai ich aig õor pom biirdʉdʉkham oobaawai chi chaai mor ee mepeer simʉgta meeurrau aadewi,
—Mepeer,
pʉchdeuta mʉg chaai jãg kach khĩsunaa meu meraa wai simgui ajim anʉm.
Magnaa,
Mʉ iekhau jopai chaai mor eemua oberbaad,
maimua tag i mor ee dubaag khabamgui ajim anʉm.
Mag Jesuu ichig meeurrau aadeewai chi mepeer wiiu a baubaadejim anaabá.
Mag baubaademua chi chaai deeu ich beneu barbaadewi,
jẽkhʉt bäjä aimawia,
warre chi meemjo bʉ̃ʉrjã mimig chukhu apʉijim anʉm.
Mag aig õor pom pos thʉnarr khʉʉnau amach dakhĩir mag chi thõmjo aadem oobaawai,
“Chadcha ya meebaadebahab” anaajim anaabá.
Mamʉ amau mag meebaadem anʉm ee,
Jesuu chi chaai jua gaai pʉrnaa ʉ̃gthaag phiriu athajim anʉm.
Mag ich jua gaai pʉrnaa phiriu athaawai dʉi phiidʉ warag bʉjãau dʉnʉisijim anaabá.
Mag chaai mor eem mepeer jʉrpʉiwi ereubaadeeu,
ya amach ap deg paaukhabaimaawai,
iyʉʉ nʉmua Jesuug,
—¿Khan jãgwi jãg chaai mor ee ben khaigbam wai sĩerr marau pod obeerpi aubajĩ?
a jeeujierram anʉm chi khapeenau.
Mag ichig jeeubaawaita,
—Mua pãrag jaaukhimgui ajim anʉm:
Jãg mepeer khĩir õor mor eemua jʉrpäaigan,
jãan sĩi thachjã khoba ãba Ẽwandamagpai jeeu nʉʉ aawaita jʉrpäaijemgui ajim anʉm.